Mauri Sumén

Mauri Juhani Sumén (s. 2. lokakuuta 1965 Lappeenranta) on suomalainen säveltäjä ja muusikko sekä musiikkikasvattaja. Hän on käyttänyt myös taiteilijanimeä Ming Sumén vuosina 1982–1986. Hänen isoveljensä on muusikko Jouko "Jimi" Sumén. Nykyään Sumén on Lappeenrannan musiikkiopiston rehtori. 
Sumén opiskeli vuosina 1988–1992 Helsingin konservatoriossa klarinetinsoitonopettajaksi. Vuonna 2006 hän aloitti opiskelun Sibelius-Akatemian musiikkikasvatuksen osastolla ja valmistui musiikin maisteriksi vuonna 2016. Syksyllä 2015 Sumén aloitti opiskelun Columbia University in the City of New York, School of the Arts (MA in Film and Media Studies) Fulbright-stipendiaattina ja valmistui keväällä 2017, Master of Arts.
Sumén on toiminut uransa aikana mm. yrittäjänä, musiikinopettajana, klarinetinsoiton opettajana, muusikkona (kosketinsoittimet, hanuri) sekä säveltäjänä. Hän on muusikkona levyttänyt eri yhtyeiden, kuten imatralaisen Stressin kanssa vuodesta 1981. Sumén toimi Leningrad Cowboys -yhtyeen kosketinsoittajana, hanuristina, kapellimestarina, (säveltäjänä,) sovittajana (ja tuottajana) vuosina 1987–2006. 
Sumén on tehnyt paljon sovituksia suurille kokoonpanoille, muun muassa Leningrad Cowboys-yhtyeen ja Puna-armeijan kuoron ja orkesterin yhteiskonsertit Helsingin Senaatintorilla Total Balalaika Show (1993) ja Global Balalaika Show (2003). Leningrad Cowboys ja Lübeck Sinfoniker esiintyivät Schleswig-Holsteinin musiikkijuhlilla Kielissä, Saksassa 2001. Hän oli mukana suunnittelemassa ja sovittamassa musiikkia myös Ylipormestarin Populaarikonsertteihin Helsingin Senaatintorille 2001–2002. Konserteissa esiintyivät Helsingin kaupunginorkesteri, UMO Jazz Orchestra sekä solisteja. Sumén oli suunnittelemassa ja sovittamassa ohjelmistoa Kuorosota-kuoromusiikkikilpailuun (Nelonen 2009).
Sumén on ansainnut uransa aikana yhdeksän kultalevyä, yhden kultasinglen, yhden timanttilevyn ja yhden platina-DVD:n.
Sumén on säveltänyt myös orkesterimusiikkia. "Tunteellinen siili" -laulusarja kuorolle ja orkesterille kantaesitettiin Lappeenrannan musiikkiluokkien 40-vuotisjuhlissa 29.9.2007 kapellimestari Atso Almilan johdolla. "Ritmo Animale" -laulusarja kuorolle ja orkesterille kantaesitettiin Kemissä 29.9.2009 kapellimestari Jukka Myllyksen johdolla. Tämän lisäksi laulusarjoja ovat esittäneet mm. Suomalainen Kamariorkesteri Jukka-Pekka Sarasteen johdolla 2008, Oulu Sinfonia 2010 Jukka Myllyksen johdolla, Kuopion kaupunginorkesteri 2012 Atso Almilan johdolla, RSO Hannu Linnun johdolla 2014, Turun Filharmoninen orkesteri Erkki Lasonpalon johdolla 2016 sekä Lappeenrannan kaupunginorkesteri Erkki Lasonpalon johdolla 2023.
Elokuva- ja televisiomusiikki.
Sumén on tehnyt elokuvamusiikkia vuodesta 1988 alkaen mm. useampaan Aki Kaurismäen ja Mika Kaurismäen (Tie Pohjoiseen, Elämältä kaiken sain) sekä Veikko Aaltosen elokuvaan. 
Hän on säveltänyt musiikin mm. TV-draamoihin Pieni pala jumalaa (ohj. Peter Lindholm 1999), Tie Eedeniin (ohj. Juha Rosma, J-P Siili, Aleksi Salmenperä, Olli Saarela, Maarit Lalli, Saara Saarela 2002–2005), Sydänjää (ohj. Veikko Aaltonen 2006–2009), Helppo elämä (ohj. Veikko Aaltonen 2008–2011), Missä kuljimme kerran (2011), Kansanmies (2013), Mustat lesket (2013–2015, toinen ohj. Marja Pyykkö) sekä Ratamo (ohj. Veikko Aaltonen 2018).
Jussi-palkinnon parhaasta elokuvamusiikista Sumén sai 1993 musiikistaan Veikko Aaltosen elokuvaan Tuhlaajapoika (1992). Samasta elokuvamusiikista hän oli ehdolla myös pohjoismaisen Amanda-elokuvapalkinnon saajaksi 1993 Norjan Haugesundissa.
Sumén kutsuttiin jäseneksi Euroopan Elokuva-Akatemiaan ja World Soundtrack Academy WSA:an 2004.
Vuonna 2022 Sumén esitti Sodankylän elokuvajuhlilla yhtyeensä MS/Tempon kanssa säveltämänsä musiikin Buster Keatonin elokuvaan Laivakalle nuorempi (1928). Esiintyminen viivästyi alkuperäisestä vuodesta 2020 koronan takia.